b"\n_START_ARTICLE_\nDonatus af Hessen\n_START_SECTION_\nBiografi\n_START_PARAGRAPH_\nDonatus blev f\xc3\xb8dt den 17. oktober 1967 i Kiel i Slesvig-Holsten som andet barn og \xc3\xa6ldste s\xc3\xb8n af prins Moritz af Hessen-Kassel i hans dav\xc3\xa6rende \xc3\xa6gteskab med prinsesse Tatiana af Sayn-Wittgenstein-Berleburg. Hans far var \xc3\xa6ldste s\xc3\xb8n af den dav\xc3\xa6rende titul\xc3\xa6re landgreve Philipp af Hessen-Kassel, der var familieoverhoved for linjen Hessen-Kassel af fyrstehuset Hessen. Han er oldebarn af kong Victor Emanuel 3. af Italien, tipoldebarn af kejser Frederik 3. af Tyskland og kong Nikola 1. af Montenegro samt tiptipoldebarn af dronning Victoria af Storbritannien._NEWLINE_Da Prins Ludvig af Hessen og ved Rhinen d\xc3\xb8de i 1968 som det sidste mandlige medlem af linjen Hessen-Darmstadt, blev Donatus' farfar, landgreve Philipp, familieoverhoved for hele fyrstehuset Hessen. Da Landgrev Philipp d\xc3\xb8de i 1980, efterfulgte Donatus' far Moritz ham som familieoverhoved for Huset Hessen._NEWLINE_Efter sin abitur studerede Donatus erhvervs\xc3\xb8konomi p\xc3\xa5 Hamburgs Universitet. Da Landgreve Moritz d\xc3\xb8de som f\xc3\xb8lge af en lungesygdom i Frankfurt-am-Main den 23. maj 2013, efterfulgte Donatus ham som familieoverhoved for Huset Hessen. Donatus leder sammen med sin fars f\xc3\xa6tter Prins Rainer af Hessen den Hessische Hausstiftung, Huset Hessens familiefond. Til den h\xc3\xb8rer det 33 hektar store vingods Weingut Prinz von Hessen i vindistriktet Rheingau, Schloss Fasanerie n\xc3\xa6r Fulda, slottet Panker i Slesvig-Holsten med en ber\xc3\xb8mt avl af hesteracen Trakehner, Grandhotel Hessischer Hof i Frankfurt am Main og Friedrichshof Slot med Sclosshotel Kronberg i Kronberg im Taunus.\n_START_SECTION_\n\xc3\x86gteskab og b\xc3\xb8rn\n_START_PARAGRAPH_\nHan blev gift (b\xc3\xa5de borgerligt og kirkeligt) i 2003 med Floria, grevinde von Faber-Castell (f\xc3\xb8dt 1974 i D\xc3\xbcsseldorf). Den 26. marts 2007 blev \xc3\xa6gteparret for\xc3\xa6ldre til tvillingerne Paulina Elisabeth og Moritz Ludwig. Den 24. august 2012 blev s\xc3\xb8nnen August f\xc3\xb8dt."